
Հայաստանի Հանրապետության և Ռուանդայի Հանրապետության միջև դիվանագիտական հարաբերությունները հաստատվել են 2004 թվականին: 
«Հայաստանի Հանրապետության կառավարության և Ռուանդայի Հանրապետության կառավարության միջև դիվանագիտական և ծառայողական անձնագրեր ունեցող անձանց մուտքի վիզայի պահանջի վերացման մասին»  համաձայնագրի (այսուհետ՝ Համաձայնագիր) նախագծի կնքման առաջարկությունը ներկայացրել է ռուանդական կողմը, որով նախատեսվում է Հայաստանի Հանրապետության և Ռուանդայի Հանրապետության դիվանագիտական և ծառայողական անձնագրեր ունեցող անձանց փոխադարձ ազատում մուտքի վիզայի պահանջից՝ մյուս կողմի պետության տարածք մուտք գործելու, այնտեղ գտնվելու և տարածքից դուրս գալու համար։ 
Համաձայնագրի կնքումը կնպաստի Ռուանդայի Հանրապետության հետ քաղաքական երկխոսության ընդլայնմանն ու խորացմանը, ինչպես նաև տարբեր մակարդակներով պաշտոնական և աշխատանքային փոխայցելությունների կազմակերպմանն ու իրականացմանը՝ ապահովելով երկկողմ հարաբերությունների զարգացում և համագործակցության նոր ուղղությունների ձևավորում։
Համաձայնագրի ստորագրումը բխում է Հայաստանի Հանրապետության կառավարության 2021 թվականի օգոստոսի 18-ի N 1363-Ա որոշման հավելվածով հաստատված՝ Հայաստանի Հանրապետության կառավարության 2021-2026թթ. ծրագրի 1.1 (Արտաքին քաղաքականություն) ենթագլխից՝ «Քայլեր են ձեռնարկվելու զարգացնելու համագործակցությունն ամերիկյան, ասիական, աֆրիկյան և խաղաղօվկիանոսյան պետությունների հետ»:
Ելնելով վերոգրյալից՝ Հայաստանի Հանրապետության արտաքին գործերի նախարարությունը նպատակահարմար է համարում «Հայաստանի Հանրապետության կառավարության և Ռուանդայի Հանրապետության կառավարության միջև դիվանագիտական և ծառայողական անձնագրեր ունեցող անձանց մուտքի վիզայի պահանջի վերացման մասին»  համաձայնագրի ստորագրումը: 

